**NACRT**

ZAKON O IZMJENAMA I DOPUNAMA ZAKONA

O SOCIJALNOJ I DJEČJOJ ZAŠTITI

Član 1

U Zakonu o socijalnoj i dječjoj zaštiti („Službeni list CG”, br.27/13, 1/15, 42/15, 47/15, 56/16, 66/16 i 1/17 ) u članu 4 stav 2 tačka 1 alineja 4 mijenja se i glasi:”sa problemima u ponašanju ;”.

U stavu 2 poslije tačke 1 dodaje se nova tačka 2 koja glasi:

“2) mlado lice:

- koje je bilo dijete bez roditeljskog staranja;

- kojem je usljed posebnih okolnosti i socijalnog rizika potreban odgovarajući oblik socijalne zaštite.”

Dosadašnja tačka 2 postaje tačka 3.

Član 2

Član 5 mijenja se i glasi:

“Prava po ovom zakonu može ostvariti crnogorski državljanin sa prebivalištem na teritoriji države.

Prava iz socijalne i dječje zaštite utvrđena ovim zakonom i međunarodnim ugovorom može ostvariti stranac sa odobrenim privremenim boravkom ili stalnim boravkom u državi.

Prava iz socijalne i dječje zaštite utvrđena ovim zakonom i međunarodnim ugovorom može ostvariti azilant i stranac pod supsidijarnom zaštitom, u skladu sa zakonom.

Izuzetno, lice koje nije obuhvaćeno st. 1, 2 i 3 ovog člana kojem je usljed posebnih okolnosti i socijalnog rizika potreban odgovarajući oblik zaštite, ima pravo na jednokratnu novčanu pomoć i pravo na uslugu privremenog smještaja.”

Član 3

U članu 16 stav 2 mjenja se i glasi:” Prava iz stava 1 ovog člana koja se ostvaruju po osnovu ovog zakona ne mogu biti predmet obezbjeđenja ili prinudnog izvršenja.”

Član 4

U članu 17 stav 2 poslije riječi”čine” dodaju se riječi: “mjere i”.

U stavu 4 ispred riječi:” Programe” dodaju se riječi:”Mjere i”.

Član 5

U članu 19 stav 1 poslije tačke 7 dodaje se nova tačka koja glasi: “7a) pojedinac je lice koje živi samo;”.

U stavu 1 tačka 10 mijenja se i glasi: “samohrano lice je punoljetno lice nesposobno za rad, koje nema srodnike koji su u skladu sa zakonom dužni da ga izdržavaju ili ima srodnike koji nijesu u mogućnosti da ga izdržavaju;”.

U stavu 1 poslije tačke 10 dodaje se nova tačka koja glasi:” 10a) samohrani roditelj je roditelj koji izdržava dijete, odnosno roditelj koji vrši produženo roditeljsko pravo u skladu sa zakonom;”.

U stavu 1 poslije tačke 11 dodaje se nova tačka koja glasi:”11a) djeca i mladi sa problemima u ponašanju su djeca i mladi koji ispoljavaju kontinuirana ponašanja od jednostavnih manje težine i opasnosti za sopstveno i zdravlje drugih, fizički i psihički iintegritet ili imovinu, do onih propisima definisanih i sankcionisanih sa potrebom za tretmanom;”.

U stavu 1 tačka 12 mijenja se glasi:”beskućnik je lice koje nema adresu stanovanja, boravi na javnim ili drugim mjestima koja nijesu namijenjena za stanovanje i nema sredstava kojima bi moglo da podmiri potrebu stanovanja;”.

U stavu 1 tačka 14 mijenja se glasi:” Individualni plan aktivacije je plan o aktivnom prevazilaženju nepovoljne socijalne situacije radno sposobnog korisnika materijalnog obezbjeđenja, koji sadrži aktivnosti i obaveze korisnika;”.

U stavu 1 tač. 16 i 17 brišu se.

Član 6

U članu 20 stav 1 tačka 2 mijenja se glasi:”uvećani dodatak za njegu i pomoć;”.

U stavu 1 tačka 7 mijenja se i glasi:”naknada roditelju ili staratelju korisniku prava na uvećani dodatak za njegu i pomoć.”

Član 7

U članu 21 stav 1 tačka 2 alineja 3 briše se”.

Stav 2 mijenja se i glasi:”Pravo iz stava 1 tačka 2 alineja 2 ovog člana pripada i usvojiocu, staraocu i hranitelju”.

U stavu 4 poslije riječi: “materijalno obezbjeđenje” dodaju se riječi: “kao pojedinac”.

Član 8

U članu 22 stav 1 tačka 1 poslije alineje 1 dodaje se nova alineja koja glasi: “-porodica sa jednim članom 65,35 eura;”.

Dosadašnje al. 2,3,4 i 5 postaju al. 3,4,5 i 6.

U stavu 1 tačka 8 mijenja se i glasi: “pojedinac, odnosno član porodice nije odbio ponuđeno zaposlenje u mjestu prebivališta, ili stručno osposobljavanje, prekvalifikaciju ili dokvalifikaciju u skladu sa zakonom, osim ako je od odbijanja proteklo najmanje dvije godine;”.

U stavu 1 tačka 12 riječi :”nepokretnu imovinu” brišu se.

U stavu 1 tačka 13 mijenja se i glasi: “pojedinac, odnosno član porodice nije vlasnik dva uslovna grla, u skladu sa zakonom;”.

U stavu 1 tačka 14 mijenja se i glasi: “pojedinac, odnosno član porodice nije vlasnik putničkog motornog vozila, osim putničkog motornog vozila koje služi za prevoz pojedinca ili člana porodice, korisnika dodatka za njegu i pomoć, odnosno teretnog vozila;”.

U stavu 1 poslije tačke 14 dodaje se nova tačka koja glasi: “14a) pojedinac, odnosno član porodice nije vlasnik poljoprivredne i građevinske mehanizacije (traktor, bager, buldožer, grejder, utovarivač, kombajn, valjak, viljuškar i sl.);”.

**Član 9**

U članu 23 poslije riječi: “ne smatra se“ riječi:”lična invalidnina” zamjenjuju se riječima: “uvećani dodatak za njegu i pomoć, a poslije riječi: “Zavoda za zapošljavanje” riječi: “novčana naknada licu koje je na evidenciji Zavoda za zapošljavanje, a roditelj je lica koje u skladu sa ovim zakonom ostvaruje pravo na ličnu invalidninu” brišu se.

**Član 10**

U članu 25 stav 1 mijenja se i glasi: “Izuzetno od člana 22 ovog zakona, ovlašćeno lice centra za socijalni rad može radi ostvarivanja prava na materijalno obezbjeđenje, predložiti da se izvrši neposredan uvid od strane komisije centra za socijalni rad ako je pojedinac, odnosno svi članovi porodice nesposobni za rad, odnosno ako je samohrani roditelj.”

U stavu 2 poslije riječi: ”pojedinac” dodaju se riječi: “odnosno samohrani roditelj”.

**Član 11**

U članu 27 stav 2 mijenja se i glasi:

“Centar za socijalni rad je dužan da u saradnji sa Zavodom za zapošljavanje i radno sposobnim korisnikom materijalnog obezbjeđenja sačini individualni plan aktivacije.”

**Član 12**

U članu 29 stav 1 riječi: “do devet mjeseci” zamjenjuju se riječima: “do 11 mjeseci” .

**Član 13**

U članu 31 stav 1 tačka 1 poslije alineje 1 dodaje se nova alineja koja glasi: “-porodica sa jednim članom 65,35 eura;”.

Dosadašnje al. 2,3,4 i 5 postaju al. 3,4,5 i 6.

**Član 14**

Poslije člana 31 dodaju se dva nova člana koja glase:

**“Član 31 a**

Korisniku prestaje pravo na materijalno obezbeđenje ukoliko:

1) nastupe promjene koje su od uticaja na ostvarivanje prava u skladu sa čl. 21 i 22 ovog zakona;

2) koristi uslugu porodičnog smještaja, odnosno uslugu smještaja u ustanovu, odnosno u vjersku, vojnu ili školu unutrašnjih poslova duže od 30 dana, pod uslovom da ne učestvuje u troškovima usluge ili je na izdržavanju kazne zatvora duže od šest mjeseci;

3) ne izvršava aktivnosti i obaveza iz individualnog plana aktivacije;

4) se pojedinac ili član porodice nalazi u inostranstvu u trajanju dužem od 90 dana, osim u slučaju liječenja.

**Član 31 b**

Korisniku prava na materijalno obezbeđenje se smanjuje ili povećava visina prava u slučaju promjene broja članova porodice, u skladu sa članom 21 ovog zakona.”

**Član 15**

Član 32 mijenja se i glasi:

**“Pravo na uvećani dodatak za njegu i pomoć**

Pravo na uvećani dodatak za njegu i pomoć ima lice sa teškim invaliditetom.

Pravo na uvećani dodatak za njegu i pomoć može ostvariti lice iz stava 1 ovog člana pod uslovom da nije korisnik prava na dodatak za njegu i pomoć u skladu sa ovim zakonom i zakonom.

Visina uvećanog dodatka za njegu i pomoć iznosi 179,19 eura mjesečno.”

**Član 16**

Član 33 mijenja se i glasi: ”Pravo na dodatak za njegu i pomoć ima lice kome je zbog tjelesnih, mentalnih, intelektualnih ili senzornih oštećenja ili promjena u zdravstvenom stanju neophodna njega i pomoć da bi imalo obezbijeđen pristup zadovoljavanju potreba.

Pravo na dodatak za njegu i pomoć može ostvariti lice iz stava 1 ovog člana pod uslovom da ovo pravo nije ostvarilo u skladu sa zakonom i da nije korisnik prava na uvećani dodatak za njegu i pomoć u skladu sa ovim zakonom.

Visina dodatka za njegu i pomoć iznosi 65,35 eura mjesečno.”

**Član 17**

U članu 34 stav 1 poslije riječi: “materijalnog obezbjeđenja” dodaju se riječi: “uvećanog dodatka za njegu i pomoć”.

**Član 18**

U članu 35 stav 1 poslije riječi:“materijalnog obezbjeđenja” dodaju se riječi:“uvećanog dodatka za njegu i pomoć”.

**Član 19**

Član 39a mijenja se i glasi:

“Naknada roditelju ili staratelju korisniku prava na uvećani dodatak za njegu i pomoć

Član 39a

Jedan od roditelja odnosno staratelj korisnika prava na uvećani dodatak za njegu i pomoć, ima pravo na naknadu.

Pravo iz stava 1 ovog člana ima i jedan od roditelja odnosno staratelj dvoje ili više djece od kojih je najmanje jedno korisnik prava na uvećani dodatak za njegu i pomoć, a druga djece prava na dodatak za njegu i pomoć za svako lice pojedinačno.

Pravo iz stava 1 ovog člana ima i jedan od roditelja odnosno staratelj dvoje ili više djece korisnika prava na dodatak za njegu i pomoć, za svako lice pojedinačno.

Lice iz st. 1, 2 i 3 ovog člana ima pravo na naknadu pod uslovom da korisnik prava na uvećani dodatak za njegu i pomoć, odnosno prava na dodatak za njegu i pomoć ne koristi uslugu smještaja.

Visina naknade iz st. 1, 2 i 3 ovog člana iznosi 193 eura mjesečno.”

**Član 20**

U članu 40 stav 1 tačka 6a briše se

**Član 21**

Član 41 mijenja se i glasi:

”Jedan od roditelja, usvojilac, staralac i hranitelj korisnik prava na materijalno obezbjeđenje može ostvariti pravo na jednokratnu naknadu za novorođeno dijete.

Naknada iz stava 1 ovog člana može se ostvariti do navršene jedne godine života djeteta.

Naknada iz stava 1 ovog člana iznosi 200 eura.”

**Član 22**

U članu 42 stav 1 tačka 6 briše se

U stavu 4 brojevi:”2,3,4 i 6” zamjenjuju se brojevima: “2,3 i 4”.

**Član 23**

U članu 43 stav 4 riječ “alineja” zamjenjuje se riječima “tačka”, a riječi:” odnosno lica kome je dijete povjereno na njegu, vaspitanje i obrazovanje” brišu se .

**Član 24**

U članu 44 stav 1 mijenja se i glasi :

“Visina dodatka za djecu iznosi mjesečno za dijete:

1) korisnika materijalnog obezbjeđenja 23.68 eura;

2) korisnika dodatka za njegu i pomoć 31.87 eura;

3) korisnika uvećanog dodatka za njegu i pomoć 39.57 eura;

4) bez roditeljskog staranja 39.57 eura;

5) čiji je roditelj, usvojilac, staralac, hranitelj kao korisnik materijalnog obezbjeđenja zasnovao radni odnos na osnovu individualnog plana aktivacije 23.68 eura.”

U stavu 1 tačka 6 briše se.

**Član 25**

U članu 45 stav 1 riječi: “roditelj, usvojilac, staralac, hranitelj, odnosno lice kome je dijete povjereno na njegu, vaspitanje i obrazovanje” zamjenjuju se riječima:“roditelj, usvojilac, staralac i hranitelj”.

Član 26

U članu 54 stav 4 broj 63,50 eura zamjenjuje se brojem 79,03 eura.

**Član 27**

Čl. 54 a i 54 b brišu se .

Član 28

U članu 60 stav 1 tačka 1 briše se.

Dosadašnje tač. 2, 3, 4, 5 i 6 postaju tač. 1, 2, 3, 4 i 5.

Član 29

Član 61 briše se.

Član 30

U članu 82 stav 2 poslije riječi: ”prava” dodaju se riječi:” iz socijalne i dječje zaštite”, a riječi:”na osnovna materijalna davanja” brišu se.

**Član 31**

Član 84 mijenja se i glasi :

“Prava na osnovna materijalna davanja iz čl. 21, 32, 33, 39a i 42 ovog zakona teku od prvog dana narednog mjeseca po podnošenju zahtjeva.

Prava na usluge iz člana 60 ovog zakona teku od dana donošenja rješenja o ostvarivanju prava.

Korisnik, odnosno njegov zakonski zastupnik, usvojilac, staralac i hranitelj dužan je da centru za socijalni rad prijavi svaku promjenu koja je od uticaja na ostvarivanje i visinu prava iz stava 1 ovog člana, u roku od 15 dana od dana nastale promjene.

Sve promjene koje su od uticaja na korišćenje prava po ovom zakonu uzimaju se u obzir od prvog dana narednog mjeseca po njihovom nastupanju.

Na osnovu prijave korisnika materijalnog obezbjeđenja ili na osnovu podataka pribavljenih po službenoj dužnosti, centar za socijalni rad donijet će novu odluku samo ako to zahtijevaju promijenjene okolnosti od kojih zavisi priznavanje i visina materijalnog obezbjeđenja.

Korisniku dodatka za njegu i pomoć i uvećanog dodatka za njegu i pomoć obustavlja se isplata ukoliko koristi uslugu smještaja u ustanovu iz člana 64 stav 1 ovog zakona duže od 60 dana, pod uslovom da je usluga obezbijeđena iz budžeta države.”

Član 32

U članu 85 stav 1 riječi: “Korisnik, odnosno njegov zakonski zastupnik, usvojilac, staralac, hranitelj, odnosno lice kome je dijete povjereno na njegu, vaspitanje i obrazovanje zamjenjuju se riječima: ”Korisnik, odnosno njegov zakonski zastupnik, usvojilac, staralac i hranitelj”

U stavu 2 tačka 1 riječi: ”osim u slučajevima predviđenim zakonom” brišu se.

Član 33

U članu 87 stav 1 tač. 1 i 2 poslije riječi: ”ostvario” dodaju se riječi:” prava iz socijalne i dječje zaštite”, a riječi:” osnovna materijalna davanja” brišu se.

Član 34

U članu 88 poslije stav 1 dodaje se novi stav koji glasi:

“Ustanova iz stave 1 ovog člana je dužna da istakne naziv, odnosno poslovno ime, s podacima o radnom vremenu, osnivaču i sjedištu”.

Član 35

U članu 92 poslije stava 2 dodaje se novi stav koji glasi: “Izuzetno od stava 2 ovog člana saglasnost na statut javne ustanove daje nadležni državni organ.”

Član 36

U članu 110 stav 3 riječ: “struci” zamjenjuju se riječima: “oblasti socijalne i dječje zaštite”.

Član 37

Poslije člana 110 dodaje se novi član koji glasi:

**„Član 110 a**http://www.podaci.net/sllistcg/img/prazno.gifhttp://www.podaci.net/sllistcg/img/prazno.gif

Direktor javne ustanove koji po isteku mandata na koji je izabran ne bude ponovo biran, raspoređuje se na radno mjesto koje odgovara njegovom nivou obrazovanja, a ako takvog mjesta nema, ostvaruje prava kao zaposleni za čijim radom je prestala potreba, u skladu sa zakonom.“

**Član 38**

U članu 117 stav 1 mijenja se i glasi:

“Javne ustanove iz člana 112 stav 1 tač. 2 i 3 ovog zakona pružaju usluge podrške za život u zajednici, savjetodavno-terapijske i socijalno-edukativne usluge i usluge smještaja djetetu, mladom, odraslom i starom licu , kao i druge poslove u skladu sa zakonom.”

Stav 4 briše se.

**Član 39**

Poslije člana 117 dodaje se novi član koji glasi:

“**Socijalno-zdravstvene ustanove**

**Član 117 a**

Socijalno-zdravstvene ustanove pružaju uslugu smještaja i usluge zdrastvene zaštite, za korisnike koji imaju potrebu za zbrinjavanjem i stalnom zdravstvenom zaštitom.

Za korisnike iz stava 1 ovog člana u okviru ustanove socijalne i dječje zaštite, koja pruža uslugu smještaja mogu se osnovati i posebne zdravstvene organizacione jedinice.

Bliže uslove za pružanje i korišćenje usluga, normative i minimalne standarde usluga iz st. 1 i 2 ovog člana propisuje nadležni organ državne uprave u saradnji sa organom državne uprave nadležnim za poslove zdravlja.”

**Član 40**

U članu 118 poslije stava 1 dodaju se dva nova stava koji glase:

“Ispunjenost uslova za obavljanje zdravstvene delatnosti iz stave 1 ovog člana propisuje državni organ uprave nadležan za poslove zdravlja.

Inspekcijski nadzor nad obavljanjem zdravstvene delatnosti u javnim ustanovama za smeštaj vrši zdravstvena inspekcija.”

**Član 41**

U članu 121 stav 1 tačka 2 mijenja se i glasi:“prati kvalitet stručnog rada i pružanje usluge kod pružaoca usluga, u skladu sa ovim zakonom.”

**Član 42**

U članu 127 stav 3 riječ:”komisijom” zamjenjuje se riječima:”Komisijom za polaganje stručnog ispita stručnih radnika”.

Poslije stava 3 dodaje se novi stav koji glasi:” Predsjedniku, članovima i sekretaru komisije iz stava 3 ovog člana pripada naknada za rad koju utvrđuje ministar rješenjem”.

Poslije stava 4 dodaje se novi stav koji glasi: “Bliže uslove u pogledu obrazovanja, sastava i načina rada komisije iz stava 3 ovog člana propisuje nadležni organ državne uprave.”

**Član 43**

Poslije člana 127 dodaje se novi član 127a koji glasi:

„Član 127a

Troškove polaganja stručnog ispita snosi kandidat.

Visinu troškova polaganja i način njihove uplate, utvrđuje ministar rješenjem.

Dokaz o uplati troškova polaganja stručnog ispita, kandidat dostavlja nadležnom organu državne uprave deset dana prije dana određenog za polaganje stručnog ispita, a najkasnije na dan polaganja.”

**Član 44**

U članu 130 poslije stava 1 dodaje se novi stav koji glasi:

“Izuzetno od stava 1 ovog člana licencu za obavljanje djelatnosti pružaoca usluge porodični smještaj-hraniteljstvo i porodični smještaj izdaje centar za socijalni rad na period od dvije godine.”

**Član 45**

U članu 131 stav 1 tačka 2 mijenja se i glasi:”ispunjava standarde za pružanje usluge za koju traži izdavanje licence, a koji se odnose na: lokaciju prostor, opremu, broj i vrstu stručnog kadra i program pružanja usluge”.

**Član 46**

Poslije člana 135 dodaje se novi član koji glasi:

“**Član 135 a**

O zahtjevu za izdavanje, obnavljanje, suspenziji i oduzimanju licence za obavljanje djelatnosti u prvom stepenu rješava nadležni organ državne uprave.

Protiv rješenja nadležnog organa državne uprave iz stave 1 ovog člana može se pokrenuti upravni spor”.

**Član 47**

U članu 136 stav 2 mijenja se i glasi:

“Licenca iz stava 1 ovog člana izdaje se na period od šest godina i obnavlja se u skladu sa ovim zakonom”.

Poslije stava 2 dodaje se novi stav koji glasi: “Doktor medicine dobija licencu u skladu sa propisima iz oblasti zdravstvene zaštite”.

**Član 48**

Poslije člana 139 dodaje se novi član koji glasi:

“Član 139a

O zahtjevu za izdavanje, obnavljanje i oduzimanje licence za rad u prvom stepenu rješava Zavod za socijalnu i dječju zaštitu.

O žalbi protiv rješenja Zavod za socijalnu i dječju zaštitu rješava nadležni organ državne uprave”.

**Član 49**

U članu 154 st. 6 i 7 brišu se.

Član 50

U članu 158 stav 1 riječi: ”lične invalidnine” brišu se.

Član 51

Član 161 briše se.

**Član 52**

U članu 163 poslije stava 3 dodaje se novi stav koji glasi:” Bliže uslove i način vršenje nadzora nad stručnim radom pružaoca usluge propisuje nadležni organ državne uprave”.

**Član 53**

Član 164 mijenja se i glasi:

“Inspekcijski nadzor nad sprovođenjem ovog zakona vrši organ uprave nadležan za poslove inspekcijskog nadzora”.

**Član 54**

U članu 166 stav 1 tačka 1 mijenja se i glasi:

”1) privremeno zabrani obavljanje djelatnosti, odnosno obavljanje određenih poslova kod pružaoca usluga socijalne i dječje zaštite, ako se obavljaju suprotno odredbama ovog zakona, a najduže na šest mjeseci;”.

**Član 55**

Član 167 mijenja se i glasi:

“Novčanom kaznom od 500 eura do 5 000 eura kazniće se za prekršaj pravno lice, ako:

1. ne dostavi Zavodu za zapošljavanje obavještenje o priznatom pravu na materijalno obezbjeđenje za nezaposlenog radno sposobnog korisnika, u roku od osam dana od dana donošenja rješenja o priznavanju prava ( član 28 stav 2);
2. ne preispita smještaj djeteta u ustanovu najmanje jednom u šest mjeseci ( član 70 stav 3);
3. u postupku ostvarivanja prava na osnovna materijalna davanja iz ovog zakona ovlašćeno lice centra za socijalni rad ne sačini nalaz i mišljenje kojim se utvrđuju činjenice o kojima se ne vodi službena evidencija ( član 78 st. 1 i 2 );
4. ne sačini individualni plan usluga, odnosno ne sačini u saradnji sa korisnikom, članovima njegove porodice i drugim licima važnim za korisnika ( član 79);
5. bez rješenja centra za socijalni rad, odnosno odluke suda pruži uslugu djetetu i licu lišenom poslovne sposobnosti ( član 85 stav 2);
6. ne istakne naziv, odnosno poslovno ime, s podacima o djelatnosti , radnom vremenu, osnivaču i sjedištu ( član 88 stav 2);
7. najkasnije do kraja marta tekuće godine ne podnese izvještaj o radu, izvještaj o finansijskom poslovanju za prethodnu godinu i program rada za tekuću godinu (član 101);
8. ne pozove korisnika putem pisanog obavještenja da neosnovano primljenu pomoć vrati u roku od 15 dana od dana prijema obavještenja ( član 87 st.1 i 2);
9. ne utvrdi pripravnost kao poseban oblik rada van radnog vremena, odnosno ne utvrdi se od strane direktora centra za socijalni rad plan pripravnosti ( član 116 st. 1 i 2);
10. ne obezbijedi stručno usavršavanje stručnih radnika i stručnih saradnika u skladu sa zakonom,a prema planu stručnog usavršavanja ( član 129 stav 1);
11. otpočne sa obavljanjem djelatnosti socijalne i dječje zaštite prije pribavljanja licence za obavljanje djelatnosti (član 130 stav 1);
12. ne vodi na propisan način evidenciju o korisnicima iz oblasti socijalne i dječje zaštite ( član 151 stav 2);
13. ne zaključi ugovor o plaćanju usluge ( član 161);

Za prekršaje iz stava 1 ovog člana kazniće se i odgovorno lice u pravnom licu novčanom kaznom od 250 eura do 1000 eura.

Za prekršaje iz stava 1. tač. 5,6 7,9,10,11,12 i13 ovog člana kazniće se i preduzetnik novčanom kaznom u iznosu od od 250 eura do 1000 eura.

Novčanom kaznom od 500 eura do 5 000 eura kazniće se za prekršaj opština, ako:

1) obezbjeđuje materijalna davanja iz socijalne zaštite a da prethodno nije nadležni organ opštine propisao vrste materijalnih davanja, bliže uslove, način i postupak za ostvarivanje prava ( član 39 st.1 i 2);

2) obezbjeđuje materijalna davanja iz dječje zaštite, a da prethodno nije nadležni organ opštine propisao vrste materijalnih davanja, bliže uslove, način i postupak za ostvarivanje prava ( član 59 st.1 i 2);

3) ne vodi na propisan način evidenciju o korisnicima iz oblasti socijalne i dječje zaštite ( član 151 stav 2);

Za prekršaje iz stava 1 ovog člana kazniće se i odgovorno lice u opštini novčanom kaznom od 250 eura do 1000 eura”.

**Član 56**

Član 170a briše se.

**Član 57**

Član 172a mijenja se i glasi:

“**Srtručni ispit**

Stručni radnici koji nijesu položili stručni ispit, dužni su da polože stručni ispit do 30. juna 2018. godine.”

**Član 58**

Propisi za sprovođenje ovog zakona donijeće se u roku od šest mjeseci od dana stupanja na snagu ovog zakona.

Član 59

Postupak za ostvarivanje prava iz socijalne i dječje zaštite koji je započet prije stupanja na snagu ovog zakona završiće se po ovom zakonu.

Član 60

Korisnici prava na ličnu invalidninu koji su ostvarili pravo po propisima koji su bili na snazi do dana stupanja na snagu ovog zakona, a koji nijesu korisnici prava na dodatak za njegu i pomoć u skladu sa ovim zakonom nastavljaju sa korišćenjem toga prava.

Korisnici prava na naknada roditelju ili staratelju - njegovatelju lica iz stava 1 ovog člana koji su ostvarili pravo po propisima koji su bili na snazi do dana stupanja na snagu ovog zakona nastavljaju sa korišćenjem toga prava.

**Član 61**

Odredba člana 5 stav 3 ovog zakona primjenjivaće se od 1.januara 2018.godine.

**Član 62**

Ovaj zakon stupa na snagu osmog dana od dana objavljivanja u "Službenom listu Crne Gore".

**OBRAZLOŽENJE**

**I USTAVNI OSNOV**

Ustavni osnov za donošenje ovog zakona je sadržan u odredbi člana 16 stav 1 tačka 5 Ustava Crne Gore

( „Službeni list CG“ br.1/07 i 38/13).

**II RAZLOZI ZA DONOŠENJE ZAKONA**

Donošenju Zakona o izmjenama i dopunama Zakona o socijalnoj i dječjoj zaštiti pristupilo se jer je dosadašnja primjena ukazala na određene nedostatke i dileme u praksi, te je ocijenjeno neophodnim da se kroz izmjene i dopune zakona otklone postojeći nedostaci.

Razlog za donošenje je i usklađivanje ovog zakona sa drugim zakonima u cilju unaprjeđenja postojećih odredaba koje se odnose na prava iz socijalne i dječje zaštite (osnovna materijalna davanja i usluge socijalne i dječje zatite), kao i drugih odredaba kojima se obezbjeđuje cilj socijalne i dječje zaštite, unaprjeđenje kvaliteta života i osnaživanje za samostalan i produktivan život pojedinca i porodice.

Nacrtom Zakona o izmjenama i dopunama Zakona o socijalnoj i dječjoj zaštiti ne dira se u osnovni koncept Zakona o socijalnoj i dječjoj zaštiti, koji je već usklađen sa Konvencijom Ujedinjenih Nacija o pravima osoba sa invaliditetom sa Opcionim protokolom, Konvencijom UN o pravima djeteta, Evropskom konvencijom za zaštitu ljudskih prava i sloboda, Protokolom br. 12 uz Konvenciju za zaštitu ljudskih prava i osnovnih sloboda, Univerzalnom deklaracijom o ljudskim pravima (1948), Konvencijom o zabrani svih oblika diskriminacije protiv žena, Konvencijom UN o pravima djeteta, Međunarodnom poveljom o ekonomskim, socijalnim i kulturnim pravima i Međunarodnim paktom o građanskim i političkim pravima.

**III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM UGOVORIMA**

Ne postoje odgovarajući propisi Evropske Unije sa kojima je potrebno uskladiti Predlog Zakona.

**IV OBJAŠNJENJE OSNOVNIH PRAVNIH INSTITUTA**

Članom 1 nacrta zakona predloženo je da se riječi djeca u sukobu sa zakonom zamjenjuju riječima sa problemima u ponašanju i da se mlado lice koje je bilo dijete bez roditreljskog staranja i kojem je usljed posebnih okolnosti i socijalnog rizika potreban odgovarajući oblik socijalne zaštite, posebno štiti.

Članom 2 nacrta zakona predloženo je da pored crnogorskog državljanina, stranca sa odobrenim privremenim boravkom ili stalnim boravkom prava prava po ovom zakonu mogu ostvariti i azilanti i lica pod supsidijarnom zaštitom u skladu sa Zakonom o međunarodnoj i privremenoj zaštiti stranaca, koji će se primjenjivati od 1. janaura 2018. godine, kao i lica koja namaju status navedenih kategorija, a kojima je usljed posebnih okolnosti i socijalnog rizika potreban odgovarajući oblik zaštite. Ova lica imaju pravo na jednokratnu novčanu pomoć i uslugu privremenog smještaja.

Čl. 3 i 4 nacrta zakona predloženo je da se riječi materijalna davanja zamjenjuju riječima prava iz socijalne i dječje zaštite i da se ispred riječi programi dodaju riječi mjere.

Članom 5 nacrta zakona predloženo je da je pojedinac lice koje živi samo, da je samohrano lice punoljetno lice nesposobno za rad, koje nema srodnike koji su u skladu sa zakonom dužni da ga izdržavaju ili ima srodnike koji nijesu u mogućnosti da ga izdržavaju, da je samohrani roditelj roditelj koji izdržava dijete, odnosno roditelj koji vrši produženo roditeljsko pravo u skladu sa zakonom, da su djeca i mladi sa problemima u ponašanju djeca i mladi koji ispoljavaju kontinuirana ponašanja od jednostavnih manje težine i opasnosti za sopstveno i zdravlje drugih, fizički i psihički iintegritet ili imovinu, do onih propisima definisanih i sankcionisanih sa potrebom za tretmanom, a da je beskućnik lice koje nema adresu stanovanja, boravi na javnim ili drugim mjestima koja nijesu namijenjena za stanovanje i nema sredstava kojima bi moglo da podmiri potrebu stanovanja. Predloženo je da je individualni plan aktivacije plan o aktivnom prevazilaženju nepovoljne socijalne situacije radno sposobnog korisnika materijalnog obezbjeđenja, koji sadrži aktivnosti i obaveze korisnika. Takođe, predloženo je da se briše nepokretna i pokretna imovina iz razloga što su stan, stambena zgrada, poslovni prostor, traktor, motorno vozilo, poljoprivredna i građeviska mehanizacija propisani članom 22 zakona kao osnov za ostvarivanje prava.

Članom 6 nacrta zakona predloženo je terminološko usklađivanje u skladu sa predloženim izmjenama zakona.

Članom 7 nacrta zakona predloženo je da se dijete bez roditeljskog staranja, odnosno lice koje je bilo dijete bez roditeljskog staranja u postupku ostvarivanja pravo na materijalno obezbjeđenje smatra pojedincem. Takođe je predloženo da se briše roditelj koji izdržava dijete, odnosno roditelj koji vrši produženo roditeljsko pravo u skladu sa zakonom kojim se uređuju porodični odnosi iz razloga što je obuhvaćena alinejom samohrani roditelj.

Čl. 8 do 14 nacrta zakona precizirani su uslovi za ostvarivanje prava na materijalno obezbjeđenje na način da je predloženo da pojedinac, odnosno član porodice nije odbio ponuđeno zaposlenje u mjestu prebivališta, ili stručno osposobljavanje, prekvalifikaciju ili dokvalifikacijuu skladu sa zakonom, osim ako je od odbijanja proteklo najmanje dvije godine, da pojedinac, odnosno član porodice nije vlasnik dva uslovna grla u skladu sa zakonom, odnosno da nije vlasnik putničkog motornog vozila, osim putničkog motornog vozila koje služi za prevoz pojedinca ili člana porodice, korisnika dodatka za njegu i pomoć odnosno teretnog vozila, odnosno da nije vlasnik poljoprivredne i građevinske mehanizacije ( traktor, bager, buldožer, grejder, utovarivač, kombajn, valjak, viljuškar i sl.) Takođe, dodata su dva nova člana koji propisuju razloge za prestanak prava na materijalno obezbjeđenje smanjenje ili povećanje visine prava na materijalno obezbjeđenje, na osnovu kojeg će centar za socijalni rad donositi rješenje. U cilju aktivacije radno sposobnih korisnika materijalnog obezbjeđenja predloženo je da je centar za socijalni rad dužan da u saradnji sa Zavodom za zapošljavanje i radno sposobnim korisnikom materijalnog obezbjeđenja sačini individualni plan aktivacije umjesto postojoćeg rješenja da centar za socijalni rad može da sačini individualni plan aktivacije. Predloženo je da roditeljima sposobnim za rad, koji izdržavaju dijete, izuzev ako je dijete korisnik dodatka za njegu i pomoć, pripada materijalno obezbjeđenje u trajanju do 11 mjeseci u toku jedne godine, umjesto do devet mjeseci.

Članom 15 nacrta zakona predloženo je da korisnici koji ostavaruju pravo na ličnu invalidninu i dodatak za njegu i pomoć, i budući korisnici, ostvaruju jedno pravo uvećani dodatak za njegu i pomoć u visini od 178,19 € eura. Pravo na uvećani dodatak za njegu i pomoć može ostvariti lice pod uslovom da nije korisnik prava na dodatak za njegu i pomoć u skladu sa ovim zakonom i zakonom

Članom 16 nacrta zakona predloženo je da pravo na dodatak za njegu i pomoć ima lice kome je zbog tjelesnih, mentalnih, intelektualnih ili senzornih oštećenja ili promjena u zdravstvenom stanju neophodna njega i pomoć da bi imalo obezbijeđen pristup zadovoljavanju potreba. Pravo na dodatak za njegu i pomoć može ostvariti lice pod uslovom da nije korisnik prava na uvećani dodatak za njegu i pomoć i da ovo pravo nije ostvarilo u skladu sa zakonom. Visina dodatka za njegu i pomoć iznosi 65,35 eura mjesečno.

Čl. 17 i 18 nacrta zakona izvršeno je terminološko usklađivanje u skladu sa predloženim izmjenama zakona.

Članom 19 nacrta zakona precizirani su uslovi za ostvarivanje prava na naknadu roditelju ili staratelju korisniku prava na uvećani dodatak za njegu i pomoć, na način da jedan od roditelja odnosno staratelj korisnika prava na uvećani dodatak za njegu i pomoć, ima pravo na naknadu. Pravo ima i jedan od roditelja odnosno staratelj dvoje ili više djece od kojih je najmanje jedno korisnik prava na uvećani dodatak za njegu i pomoć, a druga djece prava na dodatak za njegu i pomoć, kao i jedan od roditelja odnosno staratelj dvoje ili više djece korisnika prava na dodatak za njegu i pomoć, za svako lice pojedinačno. Ovo pravo ostvaruje se pod uslovom da korisnik prava na uvećani dodatak za njegu i pomoć, odnosno prava na dodatak za njegu i pomoć ne koristi uslugu smještaja.

Članom 20 nacrta zakona predloženo je da se briše naknada po osnovu rođenja troje ili više djece iz razloga što su brisani čl.54a i 54b kojim je propisano pravo na naknadu po osnovu rođenja troje ili više djece.

Članom 21 nacrta zakona predloženo je da jedan od roditelja, usvojilac, staralac i hranitelj korisnik prava na materijalno obezbjeđenje može ostvariti pravo na jednokratnu naknadu za novorođeno dijete u visini 200 eura.

Članom 23 nacrta zakona predloženo je da se riječi odnosno lice kome je dijete povjereno na njegu, vaspitanje i obrazovanje brišu.

Čl. 22 i 24 nacrta zakona predloženo je dase briše da dijetekoje pohađa osnovnu ili srednju školu, pod uslovom da mu roditelji ne primaju socijalna i materijalna davanja po bilo kom osnovu, a nalaze se na evidenciji Zavoda za zapošljavanje kao nezaposlena lica. Takođe, predloženo je da visina dodatka za djecu iznosi mjesečno za dijete korisnika materijalnog obezbjeđenja 23.68 eura, dodatka za njegu i pomoć 31.87 eura, lične invalidnine 39.57 eura, bez roditeljskog staranja 39.57 eura i dijete čiji je roditelj, usvojilac, staralac, hranitelj, odnosno lice kome je dijete povjereno na njegu, vaspitanje i obrazovanje kao korisnik materijalnog obezbjeđenja zasnovao radni odnos na osnovu sporazuma o aktivnom prevazilaženju nepovoljne socijalne situacije 25.66 eura.

Članom 25 nacrta zakona riječi roditelj, usvojilac, staralac, hranitelj, odnosno lice kome je dijete povjereno na njegu, vaspitanje i obrazovanje zamjenjuju se riječima roditelj, usvojilac, staralac i hranitelj.

Članom 26 nacrta zakona predloženo je da naknada po osnovu rođenja djeteta iznosi 79,03 eura.

Članom 27 nacrta zakona predloženo je da se brišu čl.54a i 54b koji se odnose na naknada po osnovu rođenja troje ili više djece.

Čl. 28 i 29 nacrta zakona predloženo je da se briše usluga procjene i planiranja iz razloga što je procjena i planiranje dio poslova centra za socijalni rad u postupku ostvarivanja prava na usluge socijalne i dječje zaštite.

Čl. 30 do 33 nacrta zakona predloženo je da je centar za socijalni rad dužan da donese i dostavi rješenje o zahtjevu za ostvarivanje svih prava iz socijalne i dječje zaštite, umjesto postojećeg rješenja kojim je bilo propisano da je centar za socijalni rad dužan da donese i dostavi rješenje samo o zahtjevu za materijalna davanja, da prava na usluge socijalne i dječje zaštite teku od dana donošenja rješenja o ostvarivanju prava. Takođe, predloženo je da na osnovu prijave korisnika materijalnog obezbjeđenja ili na osnovi podataka pribavljenih po službenoj dužnosti, centar za socijalni rad donijet će novu odluku samo ako to zahtijevaju promijenjene okolnosti od kojih zavisi priznavanje i visina materijalnog obezbjeđenja, kao i da se briše da korisniku materijalnog obezbjeđenja prestaje pravo ukoliko je smješten u ustanovu, odnosno u vjersku, vojnu ili školu unutrašnjih poslova duže od 30 dana od dana smještaja, pod uslovom da su smještaj i ishrana obezbijeđeni na teret tih organa ili je na izdržavanju kazne zatvora duže od šest mjeseci iz razloga što je to predloženim izmjenama propisano kao jedan od uslova za prestanak prava na materijalno obezbjeđenje.

Članom 34 nacrta zakona predloženo je da je ustanova dužna da istakne naziv, odnosno poslovno ime, s podacima o radnom vremenu, osnivaču i sjedištu.

Članom 35 nacrta zakona predloženo je da saglasnost na statut javne ustanove daje nadležni organ državne uprave.

Članom 36 nacrta zakona predloženo je da za direktora javne ustanove može biti izabrano lice sa najmanje pet godina rada u oblasti socijalne i dječje zaštite.

Članom 37 nacrta zakona predloženo je da direktor javne ustanove koji po isteku mandata na koji je izabran ne bude ponovo biran, raspoređuje se na radno mjesto koje odgovara njegovom nivou obrazovanja, a ako takvog mjesta nema, ostvaruje prava kao zaposleni za čijim radom je prestala potreba, u skladu sa zakonom.

Članom 38 nacrta zakona precizirane su kategorije lica koje mogu da koriste usluge smještaja u ustanovama socijalne i dječje zaštite. Takođe, predloženo je da se briše da javne ustanove mogu obavljati i druge usluge u skladu sa zakonom.

Čl. 39 i 40 nacrta zakona predloženo je da se doda novi član kojim se propisuju socijalno-zdravstvene ustanove, koje pružaju uslugu smještaja i usluge zdrastvene zaštite, za korisnike koji imaju potrebu za zbrinjavanjem i stalnom zdravstvenom zaštitom. U okviru ustanove socijalne i dječje zaštite, koja pruža uslugu smještaja mogu se osnovati i posebne zdravstvene organizacione jedinice. Takođe, predloženo je da ispunjenost uslova za obavljanje zdravstvene djelatnosti propisuje državni organ uprave nadležan za poslove zdravlja i da inspekcijski nadzor nad obavljanjem zdravstvene delatnosti u javnim ustanovama za smeštaj vrši zdravstvena inspekcija.

Član 41 nacrta zakona predloženo je da Zavod za socijalnu i dječju zaštituprati kvalitet stručnog rada i pružanje usluge kod pružaoca usluga, u skladu sa ovim Zakonom.

Čl. 42 i 43 nacrta zakona predloženo je da predsjedniku, članovima i sekretaru komisije za polaganje stručnog ispita pripada naknada za rad koju utvrđuje ministar rješenjem. Takođe, predloženo je propisivanje osnova za donošenje pravilnika o bližim uslovima u pogledu obrazovanja, sastava i načina rada komisije, kao i dodavanje novog člana datroškove polaganja stručnog ispita snosi kandidat. Visinu troškova polaganja i način njihove uplate, utvrđuje ministar rješenjem. Dokaz o uplati troškova polaganja stručnog ispita, kandidat dostavlja nadležnom organu državne uprave deset dana prije dana određenog za polaganje stručnog ispita, a najkasnije na dan polaganja**.**

Čl. 44 do 48 nacrta zakona predloženo je da licencu za obavljanje djelatnosti pružaoca usluge porodični smještaj-hraniteljstvo i porodični smještaj izdaje centar za socijalni rad na period od dvije godine. Dodata su dva nova člana kojim je propisano da o zahtjevu za izdavanje, obnavljanje, suspenziji i oduzimanji licence za obavljanje djelatnosti u prvom stepenu rješava nadležni organ državne uprave i da je rješenje nadležnog organa državne uprave konačno i protiv njega se može pokrenuti upravni spor kod Upravnog suda Crne Gore, kao i da o zahtjevu za izdavanje licence za rad, obnavljanje i oduzimanje u prvom stepenu rješava Zavod za socijalnu i dječju zaštitu, a da o žalbi protiv rješenja Zavod za socijalnu i dječju zaštitu rješava nadležni organ državne uprave. Takođe, predloženo je da stručni radnik doktor medicine dobija licencu u skladu sa propisima iz oblasti zdravstvene zaštite.

Članom 49 nacrta zakona predloženo je da se briše da zarade zaposlenih koji obavljaju druge usluge u skladu sa zakonom obezbjeđuje javna ustanova iz sredstava dobijenih obavljanjem tih usluga, kao i da su javne ustanove dužne da ta sredstva koriste uz prethodnu saglasnost nadležnog organa državne uprave, odnosno opštine.

Članom 50 nacrta zakona predloženo je da se riječi lične invalidnine brišu.

Članom 51 nacrta zakona predloženo je da se briše da korisnicima koji učestvuju u plaćanju usluge ugovor o plaćanju usluge zaključuje pružalac usluge iz razloga što je propisano članom zakona koji se odnosi na neposredno ugovaranje korišćenja usluge.

Članom 52 nacrta zakona predloženo je propisivanje osnova za donošenje Pravilnika o bližim uslovima i načinu nadzora nad radom pružaoca usluge.

Čl. 53 i 54 nacrta zakona predloženo je da inspekcijski nadzor nad sprovođenjem ovog zakona vrši organ uprave nadležan za poslove inspekcijskog nadzora, kao i da u vršenju inspekcijskog nadzora inspektor može da privremeno zabrani obavljanje djelatnosti, odnosno obavljanje određenih poslova kod pružaoca usluga socijalne i dječje zaštite, ako se obavljaju suprotno odredbama ovog zakona, a najduže na šest mjeseci.

Članom 55 nacrta zakona predložene su novčane kazne za prekršaj za pravno lice, odgovorno lice u pravnom licu i opštinu.

Članom 56 nacrta zakona predloženo je da se briše da su javne ustanove dužne da rad i poslovanje usklade sa ovim zakonom, u roku od godinu dana od dana stupanja na snagu ovog zakon iz razloge što je predloženo da se briše da javne ustanove osim centra za socijalni rad mogu obavljati i druge usluge u skladu sa zakonom.

Čl. 57 nacrta zakona predloženo da stručni radnici koji nijesu položili stručni ispit, dužni su da polože stručni ispit do 30.juna 2018.godine.

Čl.58 i 59 nacrta zakona predloženo je da će se propisi za sprovođenje ovog zakona donijeti u roku od šest mjeseci od dana stupanja na snagu ovog zakona i da će se postupak za ostvarivanje prava iz socijalne i dječje zaštite koji je započet prije stupanja na snagu ovog zakona završiti po ovom zakonu.

Članom 60 nacrta zakona predloženo je da korisnici prava na ličnu invalidninu koji su ostvarili pravo po propisima koji su bili na snazi do dana stupanja na snagu ovog zakona, a koji nijesu korisnici prava na dodatak za njegu i pomoć u skladu sa ovim zakonom nastavljaju sa korišćenjem toga prava, kao i da korisnici prava na naknada roditelju ili staratelju - njegovatelju lica lica iz stava 1 ovog člana koji su ostvarili pravo po propisima koji su bili na snazi do dana stupanja na snagu ovog zakona nastavljaju sa korišćenjem toga prava.

Članom 61 nacrta zakona predloženo je da se odredba člana 5 stav 3 ovog zakona primjenjuje od 1.januara 2018.godine.

**V PROCJENA FISKALNIH SREDSTAVA ZA SPROVOĐENJE ZAKONA**

Za sprovođenje zakona u Budžetu Crne Gore je potrebno obezbjediti dodatna sredstva.